—Нашы нанаструктуры валодаюць адмысловымі ўласцівасцямі, якія пад уздзеяннем лазера дазваляюць павялічваць сігнал так званага раманаўскага рассейвання, якое ідзе ад арганічных малекул. Калі ў малекуле ёсць змены, характэрныя, напрыклад, для хваробы, мы гэта ўбачым. Дарэчы, рак — гэта прыватны выпадак. Такі метад дазваляе выводзіць на чыстую ваду шматлікія iншыя праблемы. Мы звярнуліся да анказахворванняў, паколькі цяпер існуе шмат праблем з іх ранняй дыягностыкай. Гэта заданне ўтрымліваецца і ў дзяржпраграме навуковых даследаванняў. Яго выконвае Інстытут фізіялогіі НАН. Дарэчы, яны ў нас набываюць падкладкі для такой дыягностыкі. Мы ім рэалізуем іх па цане ніжэй за рыначную і разам даследуем тыя матэрыялы, якія яны прыносяць. Інстытут падпісаў дамову з Мінскім анкадыспансерам на прадастаўленне ўзораў сывараткі крыві пацыентаў для даследаванняў.